་ཡོད་ཀྱང་མི་ཕན་ཏེ། ཚེ་འདི་ཇི་ལྟར་འཛོམས་པ་ཞིག་ཡོད་ཀྱང་སླར་ངས་བསགས་པ་བསགས་སྙམ་པའི་ཆགས་པས་ཡི་དྭགས་སུ་སྐྱེ་བས་ཚེ་འདིའི་ཅིས་ཀྱང་དགོས་པ་མེད་པའི་བློ་ཞིག་བྱ། སངས་རྒྱས་ཀྱི་བསྟན་པ་ལ་ཞུགས་པའི་ལས་དང་པོ་པ་ལ་མི་རྟག་པ་བསྒོམ་པ་དང་། ཚོགས་གསོག་པ་གལ་ཆེ། བསོད་ནམས་མ་བསགས་པའི་མི་དང་རང་རེ་འགྲོགས་ཀྱང་སྔོན་བསགས་ཀྱི་རྒྱབ་མེད་པས་ཉེ་རིང་ཀུན་སྡང་བར་འདུག་པ། ལར་འཆི་ཁར་ང་ཚོགས་མི་བསགས་ཆོས་མི་བྱེད་པ། སྒོམ་སྒྲུབ་བྱེད་ཡུལ་ཐུང་བ་སྙམ་པའི་འགྱོད་པ་བྲང་ལ་སེན་མོ་མི་འདེབས་པ་ཞིག་དགོས་པ་ཡིན། བཀའ་དང་བསྟན་བཅོས་དང་གདམས་ངག་ཐམས་ཅད་བླ་མ་དང་སངས་རྒྱས་ཀྱི་དགོངས་པའི་བརྗོད་བྱ། ཁ་ཏ་ཞལ་ཏ་བཏབ་པ་ཡིན་པས་སེམས་ཅན་བདེ་ན། སྐྱིད་ན་ལེགས་ན་དགོངས་པ་ཡིན། འོ་སྐོལ་ཆོས་བྱེད་པ་ལྟར་སྣང་ཡང་ཟང་ཟིང་གི་འདོད་པ་བློ་ཕུགས་སུ་བཞག་ནས་ཡུལ་གང་ན་བཟང་དང་གནས་གང་ན་འཛོམས་དང་། དགོན་པ་གང་ན་སྐྱིད་དང་། འདོད་ཡོན་ལྔའི་ལོ་རྒྱུས་ཟེར། བཟོ་དྲུབས་དང་། མཁར་ལན་དང་། ངོ་བསྲུངས་ལ་སོགས་པ་ལ་དུས་འདས་ཚེ་ཟད་མཉམ་བཞག་ཡལ་བས་ཡོན་ཏན་མི་སྐྱེ། ཚོགས་བསགས་བྱ་བ་བླ་མ་བཟང་པོ་དང་མཇལ། ཆོས་ཟབ་མོ་ཉན་པ་ལ་ཟེར་བ་ཡིན། མི་བྱམས་པ་དང་གྲོགས་བརྩེ་བ་དང་བཟའ་བཏུང་བག་རེའི་ཁ་ན་མེད། ད་ལྟ་སྡུག་བསྔལ་བག་ཙམ་ལ་བསྲན་ནས་ཆོས་ཉམས་སུ་བླངས་ཙ་ན་དགོས་འདོད་འཕྲལ་ལ་འོང་བ་ཡིན། ཆོས་ལ་འབད་རྩོལ་དང་བརྩོན་འགྲུས་བསྐྱེད་པས་ས་བཅུ་ལམ་ལྔའི་སྤངས་རྟོགས་ཐམས་ཅད་ཀྱང་རང་གི་རིག་པ་འདི་ཉིད་ཀྱི་ཐོག་ཏུ་བརྩི་བ་མིན་པ་ལོགས་ན་ཕྲི་བསྣན་བྱ་རྒྱུ་མེད། དེ་ལ་སྤང་བྱའི་སྒྲིབ་པ་མེད་པར་ཤེས་པའང་རིག་པ་འདི་ཉིད་ཡིན། བསྒྲུབ་བྱའི་གཉེན་པོ་རང་བཞིན་མེད་པར་ཤེས་པའང་རིག་པ་འདི་ཉིད་ཡིན། གྲུབ་མཐའི་འདོད་ལུགས་ཐམས་ཅད་ཀྱང་རང་གི་རིག་པ་འདི་ཉིད་ཡིན། མཁྱེན་པ་གཉིས་ཀྱང་རིག་པ་འདི་ཉིད་ཀྱི་སྟེང་དུ་བརྩི་བ་མིན་པ་ལོགས་ན་མེད། ཚོགས་ལམ་ཆུང་ངུ་རྒྱུན་དྲན་པ་ཉེ་བར་བཞག་པ་བཞི་ཡང་སྒོམ་པའི་སེམས་ལ་ཟེར་བ་ཡིན། འབྲིང་པོ་ཡང་དག་པར་སྤོང་བ་བཞི་ཡང་ཞེ་སྡང་ལ་སོགས་པ་སྤོང་བའི་སེམས་ལ་ཟེར་བ་ཡིན། ཆེན་པོ་རྫུ་འཕྲུལ་གྱི་རྐང་པ་བཞི་ཡང་རྐང་པ་ནི་རྒྱུ་ཡིན་ལ། རྫུ་འཕྲུལ་ནི་འབྲས་བུ་ཡིན་པས་སེམས་ལས་ལོགས་སུ་ནི་མེད། སྦྱོར་ལམ་ངེས་འབྱེད་ཆ་བཞི་དྲོད་ནི་སེམས་ལ་ཡོན་ཏན་སྐྱེ་བའི་གསལ་སྣང་ཤར་བ་ཡིན། རྩེ་མོ་ནི་དད་པ་ལ་སོགས་པ་གསལ་ཆ་མ་འགགས་པའི་སེམས་ཡིན། བཟོད་པ་ནི་ཆོས་ཐམས་ཅད་མི་དམིགས་པའི་སེམས་ཡིན། ཆོས་མཆོག་ནི་བདག་ཏུ་བཏགས་པ་རང་བཞིན་མེད་པར་ཤེས་པའི་སེམས་ཡིན། མཐོང་ལམ་བྱང་ཆུབ་ཀྱི་ཡན་ལག་བདུན་ཡང་དྲན་པ་ཡང་དག་བྱང་ཆུབ་ཀྱི་ཡན་ལག་ལ་སོགས་པ་རིག་པ་འདི་ཉིད་རང་བཞིན་མེད་པ། སྐྱེ་འགག་གནས་གསུམ་དང་བྲལ་བར་མཐོང་བའི་སེམས་ཡིན། སྒོམ་ལམ་འཕགས་པའི་ལམ་ཡན་ལག་བརྒྱད་ཀྱང་ཡང་དག་པའི་རྟོགས་པ་ལ་སོགས་པ་སེམས་སྐྱེ་མེད་དུ་གོམས་པར་བྱེད་པའི་སེམས་ཡིན། མཐར་ཕྱིན་པའི་ལམ་ཡང་སྤང་བྱའི་ཆ་ཐམས་ཅད་ཟད། གཉེན་པོའི་ཆ་ཐམས་ཅད་རྫོགས་པའི་སེམས་ཡིན་གསུངས། བདེན་པ་གཉིས་ཀྱང་རང་གི་སེམས་ཀྱི་སྟེང་དུ་བརྩི་སྟེ། ཀུན་རྫོབ་ཀྱི་བདེན་པ་ནི་འཁྲུལ་ཞིང་སྒྲིབ་པའི་སེམས་ཡིན་ཏེ། འཁྲུལ་བ་ནི་མ་རིག་པས་དངོས་པོ་དང་མཚན་མར་འཛིན་པའི་སེམས་ལ་ཟེར། སྒྲིབ་པ་ནི་གནས་ལུགས་ཕྱིན་ཅི་མ་ལོག་པ་སྟོང་པ་ཉིད་ཡིན་པ་རྟོགས་སུ་མི་སྟེར་བའི་སེམས་ལ་ཟེར། དོན་དམ་གྱི་བདེན་པ་ནི་སེམས་ངོས་བཟུང་མེད་པ། མཐའ་དབུས་ཐམས་ཅད་དང་བྲལ་བ་ནམ་མཁའ་རྣམ་པར་དག་པའི་དཀྱིལ་ལྟ་བུར་གནས་པའི་སེམས་ལ་ཟེར། བདེན་པ་བཞི་སེམས་ལས་ལོགས་ན་མེད་དེ། ཀུན་འབྱུང་གི་བདེན་པ་ནི་དངོས་པོ་དང་མཚན་མར་འཛིན་པའི་སེམས་ཡིན། སྡུག་བསྔལ་གྱི་བདེན་པ་ནི་སྡུག་བསྔལ་ཉམས་སུ་མྱོང་བའི་སེམས་ཡིན། ལམ་གྱི་བདེན་པ་ནི་སྤང་བླང་ཐམས་ཅད་རང་བཞིན་མེད་པ་ལ་གོམས་པར་བྱེད་པའི་སེམས་ཡིན། འགོག་པའི་བདེན་པ་ནི་སྡུག་བསྔལ་རྒྱུ་དང་བཅས་པ་འགོག་པའི་སེམས་ཡིན་ནོ། །མཚན་ཉིད་གསུམ་ཡང་སེམས་ལས་མ་འདས་ཏེ། ཀུན་བཏགས་ནི་སྣ་ཚོགས་སུ་འཛིན་པའི་སེམས་ཡིན། གཞན་དབང་ནི་སྔ་མ་ལ་བརྟེན་ནས་ཕྱི་མ་འབྱུང་བར་བྱེད་པའི་སེམས་ཡིན། ཡོངས་སུ་གྲུབ་པ་ནི་གཟུང་འཛིན་ཐམས་ཅད་རང་བཞིན་མེད་པར་ཤེས་པའི་སེམས་ཡིན་ནོ། །འཁོར་བ་སེམས་ཡིན་ཏེ་གཟུང་འཛིན་དང་བཅས་ནས་སྡུག་བསྔལ་སྣ་ཚོགས་སུ་སྤྱོད་པའི་སེམས་ཡིན། མྱ་ངན་ལས་འདས་པའང་འདས་པའི་སེམས་ཡིན་ཏེ། གཟུང་འཛིན་དང་བྲལ་ནས་ཆོས་ཐམས་ཅད་རང་བཞིན་མེད་པར་སྤྱོད་པའི་སེམས་ཡིན། སེམས་བྱམས་པ་དང་སྙིང་རྗེ་བྱང་ཆུབ་ཀྱི་སེམས་སྐྱེ་བ་མེད་པར་བསྒོམས་ན་དགྲ་ཐམས་ཅད་གཉེན་དུ་འོང་། གནོད་པ་སྐྱེལ་བས་ཕན་འདོགས། མཐོན་པོས་འཁུར། དམའ་མོས་འགྱོགས། མཉམ་གཉིས་ཀྱིས་གྲོགས་བྱས་ནས་འོང་བ་ཡིན། ཉོན་མོངས་པའི་རང་བཞིན་ཡེ་ཤེས་ཡིན་པར་རྟོགས་ན་སྤང་བླང་མེད་པའི་ལྟ་བ་ཡིན། སྤྱིར་བཤད་པ་པོས་གཏན་ཚིགས་ཆེན་པོ་བཞི་གཞིགས་ནས་ཕྱི་ནང་གི་ཆོས་གཏན་ལ་འབེབས་ཏེ། དེ་དགག་སྒྲུབ་ལས་མ་འདས། སྒྲུབ་པ་པོས་གཞིག་མཁན་རང་གཏན་ལ་ཕབ་པས། ཕྱི་ནང་གི་ཆོས་དགག་སྒྲུབ་མེད་པར་གཉིས་འཛིན་དང་བྲལ། དགག་སྒྲུབ་ཡོད་རིང་ལ་གཉིས་སྣང་ཡོད་པས་ལོག་པ་ཆེ་ཤོས་ཡིན། སྤང་བླང་དང་བདག་འཛིན་གཏོང་དགོས་པ་ཡིན། སྤང་བླང་རང་བཞིན་མེད་པར་རྟོགས་པ་ལ། ཕྱག་རྒྱ་ཆེན་པོ་ཟེར་བ་ཡིན། ད་ལྟའི་དུས་སུ་བྱམས་སྙིང་རྗེ་སྐད་ཅིག་ཙམ་བསྒོམས་ཀྱང་སངས་རྒྱས་མི་བསྐྱོད་པའི་ཞིང་དུ། བསྐལ་བ་སྟོང་དུ་བསྒོམས་པས་བསོད་ནམས་ཆེ་བར་གསུངས། ལར་སེམས་རྟོགས་པ་ཞིག་གལ་ཆེ། སེམས་ཀྱང་ངོ་བོ་ལ་རང་བཞིན་གྱིས་སྒྲིབ་པས་མ་གོས་པ་ཞིག་ཡིན་དེ་ངོ་བོ་སྟོང་ཉིད་རྟོགས་པ་མ་ལགས་པ་གཞན་གྱིས་མི་གོ །མ་རྟོགས་པ་མེད་པར་བསམས་པའི་སྟོང་པས་སྟོང་ཉིད་དུ་མི་འགྲོ་སྟེ། ལྡོག་པའི་དོན་དུ་རྟག་པར་ལྟ་བ་རི་རབ་ཙམ་ནི་སླའི། ཆད་པར་ལྟ་བ་ནི་དེ་ལྟར་མ་ཡིན་ནོ། །ཞཻས་པ་དང་། མར་མེ་འབར་བ་བསད་གང་གིས། །ཤི་ནས་ཅིར་ཡང་བྱར་མེད་ལྟར། །ཞེས་པ་དང་། མཁའ་འགྲོ་མའི་གུར་ལས། གལ་ཏེ་སྟོང་པ་ཐབས་ཡིན་ན། །དེ་ཚེ་སངས་རྒྱས་ཉིད་མི་འགྱུར། །རྒྱུ་ལ་འབྲས་བུ་གཞན་མེད་ཕྱིར། །ཞེས་པ་དང་། སྨིག་རྒྱུ་སྙེག་ཅིང་འཐུང་བར་འདོད། །ཆུ་འཐུང་བ་ལ་ཕན་མི་འགྱུར། །དེ་བཞིན་སྟོང་ཉིད་རྣམ་རྟོག་བསྒོམ། །ལམ་དང་འབྲས་བུ་གཉིས་ཀ་སྤོང་། །འབྲས་བུ་འདོད་ལ་ཅི་ཞིག་ཕན། །ཇི་ལྟར་ནམ་མཁའ་དག་གྱུར་ཀྱང་། །ཆུ་འཛིན་ཉེ་བར་མ་འདུས་ན། །ས་གཞི་ལ་ནི་ཆར་མི་འབབ། །དངོས་རྣམས་དམིགས་སུ་མེད་པ་ལས། །དངོས་གྲུབ་ཀུན་འདུས་འབྱུང་མི་འགྱུར། །ཞེས་པ་དང་། རིག་པས་དཔྱད་པའི་སྟོང་ཉིད་ནི། །དོན་ཉིད་དོན་ལ་ཡིད་ཆེས་ཙམ། །དེའང་ལོག་པར་འགྱུར་བ་སྲིད། །ཅེས་གསུངས། དེའང་བླ་མས་ཁྲིད་ཅིང་རང་བཞིན་རྟོགས་པའི་སྟོང་ཉིད་ཅིག་དགོས་ཏེ། ཇི་ལྟར་ནང་གནས་བྱང་ཆུབ་སེམས། །སེམས་ཉིད་ཡོངས་རྫོགས་པར་རིགས་པ། །བདེ་བ་ཆེན་པོར་རྟག་ཏུ་གསལ། །རང་བྱུང་རྒྱུ་རྐྱེན་དག་དང་བྲལ། །མི་གནས་མཚན་ཉིད་ངོ་བོ་བྲལ། །ཡིད་དྭངས་པ་དང་གཉུག་མ་དྭངས། །གཉིས་མེད་ཡེ་ཤེས་རང་འཆར་བ། །བླ་མའི་ཞལ་ལས་རྟོགས་པ་ན། །ལོག་པར་གཞན་དུ་འགྱུར་མི་སྲིད། །ཅེས་པ་དང་། དུས་གསུམ་སངས་རྒྱས་བགྲོད་པའི་ལམ། །ཤེས་རབ་ཕ་རོལ་ཕྱིན་པའི་ཡུམ། །ཕྱག་རྒྱ་ཆེན་པོ་མཆོག་ཏུ་དགེ །དེ་ཡིས་ཆོས་རྣམས་ཡོངས་རྟོགས་མཆོག།ཅེས་པ་དང་། སྤྲོས་མེད་གནས་ལུགས་རྟོགས་པའི་རྣལ་འབྱོར་པ།།ཉིན་མཚན་མེད་པར་སྐྱེ་བ་མེད་དོན་ལྟ། །ལུས་ངག་ཡིད་ཀྱིས་ཅི་བྱས་མཛད་པར་སྤྱོད། །བླ་མེད་བྱང་ཆུབ་གཞན་དུ་འཚོལ་མི་བྱེད། །ཅེས་པ་དང་། གནས་ལུས་ཆེན་པོ་ནས། ནམ་མཁའ་གར་ཁྱབ་ཆོས་ཀྱིས་ཁྱབ། །ཆོས་ཉིད་གར་ཁྱབ་སེམས་ཡིན་པས། །ཕྱི་ནང་གཉིས་མེད་སེམས་སུ་གནས། །སེམས་ཅན་ཡེ་ནས་མྱ་ངན་འདས། །ཞེས་པ་དང་། ལང་དཀར་གཤེགས་པ་ནས། ཆོས་ལྔ་དང་ནི་རང་བཞིན་གསུམ། །རྣམ་པར་ཤེས་པ་ལྔ་ཉིད་དང་། །བདག་མེད་གཉིས་ཀྱི་ནང་དུ་ནི།།ཐེག་པ་ཆེན་པོ་ཐམས་ཅད་འདུས། །ཞེས་གསུངས། སྤྱིར་སྔགས་ཀྱི་སྒོ་ནས་ལྟ་བ་ཕྱག་རྒྱ་ཆེན་པོ་སྟོང་པ་ཞིག་ཡིན་པར་བློ་ཡུལ་དུ་བཞག་པ་དེ་དང་། མཚན་ཉིད་པས་གཅིག་དང་དུ་བྲལ་གྱི་དོན་སྟོང་སྟོང་པོར་བློ་ཡུལ་དུ་བཞག་པ་དེས་དོན་མི་ཐོབ། འོན་ཀྱང་རྒྱུ་འབྲས་ལ་ཁྱད་གསོད་མི་བྱེད་ན་དེ་ཉིད་ཐར་པའི་ལམ་ཡིན། ཡ་ཀི་སྲིད་པའི་རྩེ་མོ་མན་ཆད་ནས། མ་ཀི་དམྱལ་ཁམས་ལྕགས་བསྲེགས་ཀྱི་ས་གཞི་ཡན་གྱི་འཁྲུལ་སྣང་འདི་སེམས་ཀྱི་མཚན་ཉིད་ཡིན་ཏེ། དེ་འཁོར་བའི་རྒྱུ་འབྲས་ཡིན། དེ་ལྟར་སྣ་ཚོགས་སུ་སྣང་ཡང་དེའི་ངོ་བོ་རང་བཞིན་གྱི་སྟོང་པར་ཤེས་པ་དེ་སེམས་ཀྱི་ངོ་བོ་ཡིན། དེ་ཡང་དང་པོ་ནས་ས་བཅུའི་སྣང་བ་ཐམས་ཅད་མྱ་ངན་ལས་འདས་པའི་རྒྱུ་འབྲས་ཡིན། དེ་གཉིས་དབྱེར་མི་དམིགས་པར་རྟོགས་པ་དེ་འོད་གསལ་ཆེན་པོ་ཡིན། དེའང་འཁྲུལ་སྣང་འདིས་མ་བཅིངས་འཁྲུལ་སེམས་ཀྱིས་བཅིངས་པ་ཡིན་པས། སེམས་རྟོགས་ན་རང་གྲོལ་དུ་འགྲོ་སྟེ། བླ་མ་རིན་པོ་ཆེའི་ཞལ་ནས། ད་ལྟ་དངོས་པོར་ཡོད་པ་ལ་བསྒོམས་པས་སྐྱེ་མེད་དུ་སོང་བ་མིན། ད་ལྟ་རང་གི་སྣང་བ་འདི་ཉིད་སྐྱེ་མེད་ཡིན་པས་སངས་རྒྱས་ཀྱི་སྐྱེ་མེད་ལ་སྐྱེ་མེད་དུ་རྟོགས་པས་སངས་རྒྱས། སེམས་ཅན་གྱིས་མ་རྟོགས་པར་མཚན་མར་བཟུང་ནས་སེམས་ཅན་དུ་ལུས་གསུང་བ་ལ་ཁོ་བོ་ལ་ངེས་ཤེས་སྐྱེས་ནས་དེ་ཡན་ཆད་སྤང་བླང་གི་སངས་རྒྱས་པའི་སྣང་བ་ཞིག་ཡོད་པ་ལ། དུས་དེ་མན་ཆད་ནས་འཁོར་འདས་དབྱེ་གསལ་མེད་པར་སངས་རྒྱས་ལྷུན་གྲུབ་ཏུ་གོ་བ་ལ། རིན་པོ་ཆེའི་ཞལ་ནས། རང་ལ་ལྷུན་གྲུབ་ཀྱི་ཡེ་ཤེས་དེ། །མ་བཅོམ་ཕྱག་རྒྱ་ཆེན་པོ་ཡིན། །གསུངས་པས་ཆོས་ཐམས་ཅད་བསམ་བརྗོད་ལས་འདས་པར་རྟོགས་གསུངས། འོན་ཀྱང་རང་བཞིན་ཤེས་པ་མ་ལགས་པ་མི་དགེ་བའི་རྟོག་པ་དང་དགེ་བའི་རྟོག་པ་དང་། ལུང་མ་བསྟན་གྱི་རྟོག་པ་གསུམ་ཡིན་ཏེ། དེ་ལ་དགེ་བའི་རྟོག་པ་ནི། ལམ་བསླབ་པ་གསུམ་ལ་གནས་ནས་ལྷག་པ་ཚུལ་ཁྲིམས་ཀྱི་བསླབ་པས་ཉོན་མོངས་པ་སུན་འབྱིན། ལྷག་པ་སེམས་ཀྱི་བསླབ་པས་ཉོན་མོངས་པ་མགོ་གནོན། ལྷག་པ་ཤེས་རབ་ཀྱི་བསླབ་པས་ཉོན་མོངས་པ་རྩ་བ་ནས་སྤངས་ནས་ལས་མི་གསོག།དེ་ལ་ལྷག་པ་ཚུལ་ཁྲིམས་ཀྱི་བསླབ་པ་ནི། དང་པོ་སྐྱབས་འགྲོ་ཐུན་མོང་པ་ནས་བཟུང་སྟེ། ལྷ་གཞན་ལ་མི་བསྟེན་དགེ་བསྙེན་ཆེན་པོའི་སྡོམ་པ་དང་། དགེ་ཚུལ་དང་། དེའི་ནང་ནས་ཀྱང་དགེ་སློང་གི་སྡོམ་པ་སོ་སོ་ཐར་པའི་མཆོག་ཡིན་པས། དེའི་བར་དུ་བཅས་པ་ཁས་བླངས་ཀྱི་སྡོམ་པ་དང་། ཉེས་པས་མ་གོས་པར་མིག་འབྲས་བཞིན་བསྲུང་ཞིང་ཉེས་བརྡུངས་བྱུང་བ་བཤགས་སྡོམ་བྱེད་དགོས། ལྷག་པ་བྱང་སེམས་ཀྱི་བསླབ་པ་ལ་གཉིས། ཀུན་རྫོབ་བྱང་ཆུབ་ཀྱི་སེམས་དང་། དོན་དམ་བྱང་ཆུབ་ཀྱི་སེམས་སོ། །དེ་ལ་ཀུན་རྫོབ་བྱང་ཆུབ་ཀྱི་སེམས་ནི་སྦྱོར་བ་སྙིང་རྗེ་ཆེན་པོས་ཀུན་ནས་བསླང་བའི་སེམས་བསྐྱེད་བྱས། དངོས་གཞི་ཕ་རོལ་ཏུ་ཕྱིན་པ་དྲུག་རང་བཞིན་མེད་པར་ཁྱེར། རྗེས་དེ་ཐམས་ཅད་བྱང་ཆུབ་ཏུ་བསྔོ་ཞིང་མི་དམིགས་པར་རྒྱས་འདེབས་པའོ། །དོན་དམ་བྱང་ཆུབ་ཀྱི་སེམས་ནི་ཡུལ་དང་ཡུལ་ཅན་གྱི་སེམས་ཐམས་ཅད་རང་བཞིན་གྱིས་རྣམ་པར་དག་པའི་སྟོང་ཉིད་དུ་རྟོགས་པ་ཡིན་ནོ། །ལྷག་པ་ཤེས་རབ་ཀྱི་བསླབ་པ་ནི་རྒྱུ་མ་སྨིན་པ་སྨིན་པར་བྱས་ནས་སྣོད་བཅུད་ལྷ་དང་གཞལ་ཡས་ཁང་གི་རང་བཞིན་ཏེ། ཕུང་པོ་ལྔ་མ་བཀག་མ་བསྒྲུབས་པ་རང་བཞིན་གྱིས་དག་པ་དེ་བཞིན་གཤེགས་པ་ལྔ། ཁམས་རྣམས་དག་པ་བྱང་ཆུབ་སེམས་དཔའ་དྲུག།དབང་པོ་ལྔ་དང་དེའི་ཡུལ་ལྔ་དག་པ་ཁྲོ་བོ་བཅུ་ལ་སོགས་པར་བསྒོམ། སྨིན་པ་དེ་ཆོས་ཐམས་ཅད་སྐྱེ་མེད་དུ་ཁྱེར་བས་གྲོལ་བར་འགྱུར་ཏེ། སྤྱིར་གནས་སྐབས་ཀྱི་འབྲས་བུ་སངས་རྒྱས་ཀྱི་གསུངས་པའི་ཆོས་ཐམས་ཅད་ཀྱིས་འཐོབ་ཀྱང་། མཐར་ཐུག་གི་འབྲས་བུ་ཐེག་པ་ཆེན་པོ་མིན་པས་མི་ཐོབ། ཐེག་པ་ཆེན་པོ་ལའང་གཉིས། མཚན་ཉིད་ཀྱི་ཐེག་པ་དང་། སྔགས་ཀྱི་ཐེག་པའོ། །དེའང་མཚན་ཉིད་ཀྱི་ཐེག་པའི་མཐོ་ཤོས་ཕ་རོལ་ཏུ་ཕྱིན་པ་ཡིན་ཏེ། བསྐལ་པ་གྲངས་མེད་གསུམ་དུ་ཚོགས་བར་མཚམས་མེད་པར་བསགས་པས་འཚང་རྒྱ་བར་འདོད། དེ་བས་ཀྱང་ཐེག་པ་མཐོ་བ་སྔགས་ཀྱི་ཐེག་པ་ཡིན་ཏེ། སྔགས་ལའང་ཕྱི་ནང་གཉིས། ཕྱི་པ་བྱ་བའི་རྒྱུད་དང་སྤྱོད་པའི་རྒྱུད་ཡིན་ཏེ། བསྐྱེད་རིམ་དང་བྱ་བ་འབའ་ཞིག་ལས་རྫོགས་རིམ་མི་སྟོན། སྒྲུབ་ཐབས་ནས་བསྐྱེད་རྫོགས་སུ་བསྟན་ནས་འདུག་པ་ཀུན་དང་བསྟུན་པ་ཡིན། རྣལ་འབྱོར་གྱི་རྒྱུད་སྤྱི་རྒྱུད་དུ་འདོད་པ་ཡིན། སྔགས་ནང་པ་རྣལ་འབྱོར་བླ་ན་མེད་པའི་རྒྱུད་བདེ་མཆོག་དང་། དགྱེས་རྡོར་ལ་སོགས་པ་རྣམས་ཡིན་པས་བསྐྱེད་རྫོགས་ཟུང་འཇུག་ཏུ་བསྒོམས་པས་ཚེ་གཅིག་གིས་སངས་རྒྱ་བར་འདོད། དེའང་ཀུ་ཀུ་རི་པའི་ལུང་མཆོག་བླ་མ་ནས། །ཉན་ཐོས་རང་རྒྱལ་མདོ་སྡེ་བས། །བསྐལ་པ་གྲངས་མེད་གསུམ་འབད་ཀྱང་། །སངས་རྒྱས་རྣམས་ཀྱི་སར་མི་སླེབས། །ཞེས་གསུངས། ཡང་ལུང་མཆོག་བླ་མ་ནས། ཀྲྀ་ཡ་ཡོ་ག་ཨུ་པ་ཡས། །མི་ཚེ་གསུམ་གྱི་རང་བཞིན་གྱིས། །སངས་རྒྱས་ཀུན་གྱི་ས་ལ་སྦྱོར། །བསྐྱེད་དང་རྫོགས་དང་གཉིས་མེད་ནི། །ངེས་ཚིག་ཐོབ་པས་གྱུར་པ་དེ། །བློ་ཡི་ཐ་བ་རབ་བཅོམ་ནས། །སངས་རྒྱས་ལག་གི་བླང་བ་ཡིན། །ཞེས་གསུངས། ཨཱརྱ་དེ་བའི་ཞལ་ནས། ཕ་རོལ་ཕྱིན་པའི་ཐེག་པ་འདིས། །སྦྱིན་སོགས་ལས་ཀྱི་སྐུ་གཉིས་ཐོབ། །ཤེས་རབ་དམིགས་མེད་བསྒོམ་པ་ཡིས། །རྩ་བ་ཆོས་སྐུ་ཐོབ་པར་འགྱུར། །ཞེས་གསུངས། སྤྱིར་ཡེ་ཤེས་ནི་རང་སྣང་དང་གཞན་སྣང་གཉིས་ཡིན་ཏེ། རང་སྣང་ལ་ཡེ་ཤེས་མེད་དེ། དེ་བཞིན་བྱང་ཆུབ་སེམས་དཔའ་སྟོང་གནས་ཤིང་། །ཡེ་ཤེས་རྫུ་འཕྲུལ་ཕ་རོལ་སོན་ལ་གནས་པ་མེད། །ཅེས་པ་ཡེ་ཤེས་མེད་ཅེས་སོ། །གཞན་ལ་ལ་ཡེ་ཤེས་ཡོད་དེ། ཡེ་ཤེས་མེད་ན་ཡོན་ཏན་འཕེལ་མེད་བྱང་ཆུབ་མེད། །རྒྱ་མཚོ་འདྲ་བའི་སངས་རྒྱས་ཆོས་ཀྱང་མེད་པར་འགྱུར། །ཞེས་པ་དང་། མཁས་པ་ཤེས་ཕྱིར་བྱང་ཆུབ་སེམས་བྱུང་ན། །ཡེ་ཤེས་ཀྱི་ནི་སེམས་ཅན་ཡོན་ཏན་ཆོས་དང་ལྡན། །ཞེས་གསུངས། རྗེས་ལ་བྱང་ཆུབ་ཏུ་བསྔོ་བ་ནི། དགེ་བ་བྱང་ཆུབ་ཏུ་བསྔོ་བ་གལ་ཆེ་གསུངས། ཆོས་རྗེ་རིན་པོ་ཆེས་ཚོགས་སུ་ཚིག་འདི་ཚོ་འཕྲལ་དུ་འབྱུང་བ་ཤཱཀྱའི་དགེ་སློང་བཀྲ་ཤིས་དཔལ་གྱིས་ཡི་གེར་བྲིས་པ་འདིས་སེམས་ཅན་ཐམས་ཅད་ལ་ཕན་བདེ་རྒྱ་ཆེན་པོ་འབྱུང་བར་གྱུར་ཅིག།།།མཁྱེན་བརྩེའི་འོད་སྣང་ལས། སྟག་ལུང་ཐང་པ་བཀྲ་ཤིས་དཔལ་གྱི་གསུང་།ཞལ་གདམས་ཚོགས་ཆོས་ཀྱི་སྐོར།